open-index/open-wikipedia-markdown huggingface dataset:
Tomahawk (sykkel)

__NOTOC__
**Tomahawk** var en populær guttesykkel i Norge, produsert av DBS ifra 1971 til 1973, solgt under navnene DBS, Vello og Svithun, men alle var laget ved Jonas Øglænd i Sandnes.

## Beskrivelse
Tomahawk var en utpreget USA-inspirert choppervariant med 20 tommers bakhjul og 16 tommers forhjul, høyt chopperstyre og høy sal med dragsterdesign. Tomahawksyklene hadde også tre-trinns navgir, med en gedigen girvelger med T-håndtak plassert på rammen, Sturmey Archer frinav eller Sachs Trippel Torpedo. Tomahawk hadde dessuten særpreget utstyr som brede skjermer, kraftig knastedekk bak, skvettlapp på bakskjermen samt «Batman»-baklykt. Fargene var gul, jaffagul, amazonasgrønn, grønn transparent samt blå transparent, og rammen var 13 tommer.

## Egenskaper
I tillegg til chopperutseendet var Tomahawken best kjent for sine dårlige kjøreegenskaper, og som egnet seg meget dårlig i bratte oppoverbakker. Dens design innbød meget til sykling på bakhjulet, noe som ofte førte til ulykker. I samråd med Trygg Trafikk tok DBS sykkelen av markedet i 1973.

## Relansering
På grunn av sin korte levetid ble det en sjelden sykkel som raskt ble et ikon. Tomahawk er nå blitt et meget ettertraktet samleobjekt for sykkelentusiaster. På midten av 1990-tallet relanserte DBS Tomahawk. Sykkelen ble produsert i barnestørrelser, men et lite antall ble også produsert for voksne.

## Se også
*Crossmaster 
*Apache

## Referanser


## Eksterne lenker
* Tomahawk, bilder og beskrivelse
Harmonium

**Harmonium** er et tangentinstrument med frie tunger som lydgivere, hvor luften som setter tungene i sving blir pumpet ut eller inn av en belg med pedaler. Andre navn på instrumentet er **trøorgel** (eventuelt **trampeorgel, tråkkeorgel** eller **tråorgel**) og **pumpeorgel**. Det har også de humoristiske tilnavnene **prestesykkel** og **salmesykkel**.

## Konstruksjon

På engelsk skiller man mellom «harmonium» som har blåsebelg, og «reed organ» eller «American reed organ» som har vakumbelg. Om man skiller på det på norsk, så brukes trykkluft-harmonium og sugeluft-harmonium. På tysk sier man tilsvarende Druckwindharmonium og Saugwindharmonium. I trykkluft-harmonium blåses luften gjennom tungene, mens i sugeluft-harmonium suges luften gjennom tungene. De aller fleste harmonier er av sugeluft-typen som er enklere og billigere å lage. Det finnes harmonier som har elektrisk pumpe og pedalbord slik som er vanlig på kirkeorgler. Det største harmoniet som er laget er trolig Peloubet Church Organ fra 1892 med 1948 frie tunger, 3 manualer og pedaler, laget av Lyon & Healy.

Fra et teknisk/praktisk ståsted vil man oppdage at forskjellen mellom å suge luften forbi tungene og ned i belgen i stedet for å blåse luften fra belgen, forbi tungene og ut til luft gir to ganske ulike utgangspunkt for tilpassing av det hørbare resultatet. Et sugeluft-harmonium vil således undertrykke det ofte lite sjarmerende overtonespekteret til de vibrerende tungene, mens et trykkluft-harmonium vil la disse spre seg langt mer uhindret. Som resultat av dette har et sugeluft-harmonium ofte en mer behagelig klangfarge enn et trykkluft-harmonium.

## Historie

Harmoniet er et femomen fra den romantiske perioden. Dette instrumentet masseproduseres ikke i dag. Det er vanskelig å få laget et, og i så fall meget kostbart. De fleste harmonia ble laget i perioden fra slutten av 1800-tallet til omtrent midten på 1920-tallet. Det ble produsert et betydelig antall instrumenter også i Norge. Etter andre verdenskrig ble det nesten ikke laget noen.

I dag er harmoniet for et obskurt instrument å regne, da det finnes ytterst få seriøse utøvere. De fleste instrumenter er trolig ikke i daglig bruk, og mange er i dårlig stand. Harmoniet, som var gamle dagers piano i hjemmet, har mistet anseelse og er ikke mye verdt på bruktmarkedet annet enn som møbel. Harmoniets popularitet var relativt kortvarig, og få komponister skrev musikk spesielt tilpasset dette instrumentet. De viktigste klassiske komponistene for harmonium er Sigfrid Karg-Elert og César Franck.

På engelsk brukes «harmonium» også om «Indian harmonium», et indisk tangentinstrument hvor man håndpumper luft og spiller med én hånd på en liten tangentrekke.

## Referanser



## Eksterne lenker

* Harmonium-orgel.com – Norsk side med liste over norske harmoniumprodusenter, aktuelle konserter og komponister som har skrevet musikk for harmonium.
* Hardanger harmonium
* Der Arbeitskreis Harmonium der Gesellschaft der Orgelfreunde – tysk forening for orgelvenner.
* The Classical Harmonium – engelsk nettsted med informasjon om harmonium.
* The Reed Organ Society – amerikansk forening for harmonium.
Tørres Snørtevold

***Tørres Snørtevold*** er en norsk filmkomedie fra 1940 med Alfred Maurstad i tittelrollen som oppkomlingen Tørres. Handlingen er fritt basert på Alexander Kiellands roman *[[Jacob (roman)|Jacob]]* fra 1891. Byens konsul Krøger, spilt av Thomas Thomassen, har tatt hjemmet fra Tørres' familie og Tørres vil ha hevn. Tørres er bare en fattiggutt, men han er lurere enn borgerskapet i byen, og han begynner å klatre oppover i samfunnet for til slutt å nå toppen. Alfred Maurstad spiller Tørres Snørtevold og Wenche Foss gjør sin filmdebut i rollen som frøken Thorsen. Filmen ble en populær folkekomedie i det som har blitt kalt norsk films gullalder.

*Tørres Snørtevold* er også tittelen på en musikal skrevet i 1975 av Harald Tusberg (tekst) og Egil Monn-Iversen (musikk). Forestillingen ble i 1975 satt opp på Rogaland Teater og i 1976 på Oslo Nye Teater.

## Rolleliste
* Alfred Maurstad – Tørres Snørtevold 
* Folkman Schaanning – Anton Jessen 
* Wenche Foss – frøken Thorsen 
* Erna Schøyen – fru Knudsen 
* Thomas Thomassen – Krøger, konsul 
* Ingeborg Cook – Julie Krøger 
* Hilda Fredriksen – tante Sofie 
* Aasta Voss – Bertha 
* Ola Isene – banksjefen 
* Ellen Isefiær – etatsrådinnen 
* Tryggve Larssen – Simon 
* Jens Holstad – Halvor 
* Brita Bigum – 3. ekspeditrise 
* Rolf Christensen – overlæreren 
* Vera Debesv – frøken Olsen 
* Aagot Didriksen – fru Jessen 
* Ernst Diesen – Reinert 
* Edvard Drabløs – Tørres' far 
* Einar Engebrett – bankassistenten 
* Joachim Holst-Jensen – en gjest 
* Randi Juel – 4. ekspeditrise 
* Sigurd Magnussøn – lensmannen 
* Synnøve Øian – 2. ekspeditrise 
* Gunnar Olram – lapsen 
* Eugen Skjønberg – Koren 
* Henny Skjønberg – 1. ekspeditrise 
* Harald Steen – Viberg 
* Carl Struve – sakføreren 
* Liv Uchermann Selmer – fru Thorsen 
* Einar Vaage – dommeren 
* Knut Wigert – løytnanten 
* Kjell Willi-Johansen – en ekspeditør

## Eksterne lenker
* 
* Filmen til leie på nettet hos Filmarkivet.no
Joey Tempest

**Rolf Magnus Joakim Larsson** (født 1963) bedre kjent som **Joey Tempest**, er vokalist og frontfigur i det svenske rockebandet Europe. Tempest har også gitt ut tre soloalbum.

## Tidlig
Som mange av de andre Europe-medlemmene, vokste Tempest opp i Väsby, en av Stockholms forsteder. Hans store idoler var Thin Lizzy og Led Zeppelin. Som tenåring spilte han i flere band, som for eksempel Made in Hong Kong og Roxanne. På den tiden byttet han mellom å spille gitar og bass, i tillegg til ledende vokal. I 1979 startet han gruppa Force sammen med gitaristen John Norum, trommeslager Tony Reno og bassist Peter Olsson. Tre år senere endret de navnet på bandet til Europe, og vant den nasjonale talent konkurransen Rock-SM. Premien var en platekontrakt med plateselskapet Hot Records.

## Karriere
Tempest spilte keyboard på de første to Europe-albumene, før bandet valgte å rekruttere keyboardisten Mic Michaeli i april 1984. Et par år tidligere hadde Tempest lånt et keyboard fra Michaeli og brukte det til å komponere hovedriffet i sangen «The Final Countdown». Etter en jam-session i 1985, komponerte Michaeli og Tempest balladen «Carrie». Senere det året skrev Tempest musikken til den svenske filmen *On The Loose*, og sangen «Give A Helping Hand» til bistandsprosjektet Swedish Metal Aid. Sangen ble produsert av det fremtidige Europe-medlemmet Kee Marcello. I 1986 skrev og produserte Tempest albumet *One of a Kind* til Tone Norum, John Norums yngre søster. Tempest samarbeidet også med John Norum om singelen *We Will Be Strong*, fra Norums album *Face The Truth* i 1992. Dette var Tempest og Norums første samarbeid etter Norum forlot Europe i november 1986.

Etter at Europe gikk i oppløsning i 1992 gav Tempest ut tre soloalbum. Det første albumet, *A Place to Call Home*, hadde en gjesteopptreden med John Norum på sangen «Right to Respect». Flere av sangene på det tredje albumet, *Joey Tempest*, var skrevet i samarbeid med Mic Michaeli. I 2004 ble Europes comeback-album utgitt, *Start from the Dark*. *Start from the Dark* ble oppfulgt av fire album *Secret Society* (2006), *Last Look At Eden* (2009), *Bag of Bones* (2012) og *War of Kings* (2015). Europe annonserte i 2017 at deres nye album *Walk the Earth* vil bli utgitt 20. oktober 2017. 

## Personlig
Tempest bor for tiden i London med sin kone Lisa Worthington-Larsson og deres sønn James Joakim.

## Diskografi
;Solo
* *A Place to Call Home* (1995)
* *Azalea Place* (1997)
* *Joey Tempest* (2002)

;Europe
* *Europe* (1983)
* *Wings of Tomorrow* (1984)
* *The Final Countdown* (1986)
* *Out of This World* (1988)
* *Prisoners in Paradise* (1991)
* *Start from the Dark* (2004)
* *Secret Society* (2006)
* *Last Look At Eden* (2009)
* *Bag of Bones (2012)*
* *War of Kings* (2015) 
* *Walk the Earth* (2017)

## Referanser


## Eksterne lenker
* 
* 
* 
* Europes offisielle hjemmeside 
* Joey Tempests offisielle hjemmeside
Crossmaster (sykkel)

**Crossmaster** var en sykkelmodell for gutter som DBS lagde for å lansere DBS-merket på det svenske markedet tidlig på 1960-tallet. Den hadde lang sadel og bredt styre likt det speedway-motorsykler hadde. Sykkelen la grunnlaget for den populære Apache-sykkelen DBS kom til å produsere i neste tiår.

## Eksterne lenker
* Crossmaster, bilde og beskrivelse
Skreppvin

**Skreppvin** er et familienavn som stammer fra gården Skreppen sør for Åmot i Modum i Buskerud som på 1700-tallet het Skreppvinni. 

Ordet «skreppe» kan ha betydd *elvedele*, og endelsen «vinni» kan ha betydd englandskap. Skreppvinni ble forkortet til *Skreppvin* og deretter til *Skreppen*. Navnet Skreppvin ble tatt tilbake på 1920-tallet av en beboer på gården Skreppen. 

I dag er navnet i ferd med å dø ut som selvstendig etternavn, da det bare er en håndfull personer som bruker Skreppvin som eneste familienavn / etternavn og ytterligere en håndfull personer som har det som mellomnavn.
Tsirang

**Tsirang** (eventuelt *Chirang*) er en av de 20 dzongkhag (fylkene) i Bhutan. Distriktets hovedstad er Damphu.

Fylket er forholdsvis fruktbart, 800 km² stort og ligger etter bhutansk målestokk middels høyt, mellom 400 og 2000 moh. Fylket har dårlig dekning med henhold til elektrisitet, men gode forhold for hagebruk, åkerbruk og husdyrbruk. Gode veiforhold og nærhet til markeder blant annet i hovedstaden Thimpu gjør at landbruket har et godt utviklingspotensiale.

## Gewog
Tsirang består av 12 underdistrikt, eller *[[gewog]]*:
*Beteni Gewog
*Chanautey Gewog
*Dunglegang Gewog
*Gairigaun Gewog
*Goseling Gewog
*Kikhorthang Gewog
*Mendrelgang Gewog
*Patale Gewog
*Phutenchhu Gewog
*Semjong Gewog
*Tshokhana Gewog
*Tsirang Dangra Gewog

## Eksterne lenker
* Tsirang Dzongkhag
* Bhutal Portal
Abraham Simpson

**Abraham** «**Abe**» **J. Simpson** (med stemme av Dan Castellaneta), også kalt **Grampa Simpson**, er en fiktiv figur i den animerte TV-serien *[[Simpsons]]*. Han er født i Skottland, men emigrerte med familien til USA i ung alder. Han har vært medlem av frimurerne, det amerikanske kommunistpartiet, og en forening for lesbiske og homofile.

## Familie
Abe er:
*Far til Homer Simpson, Herb Powell, og Abbie
*Bestefar til Bart, Lisa og Maggie Simpson
*Svigerfar til Marge Simpson
*Eks-mannen til Mona Simpson
*Sønn av Orville Simpson og Yuma Hickman
*Bror til Cyrus og Bill Simpson

## Biografi
Abe solgte i sin tid et hus han hadde tilegnet seg på et fikset gameshow for å finansiere Homer og Marges hus i nummer 742 i Evergreen Terrace, og ble sendt på gamlehjem tre uker etterpå, der han fortsatt bor. Han har fem nyrer, som han fikk av Homer etter at hans egne nyrer var eksplodert. Han er også avhengig av piller for å holde nede produksjonen av østrogen.

Abe er veteran fra andre verdenskrig der han tjente både i Europa og i Stillehavet. Han klarte aldri å skyte ned noe tysk fly under krigen, men gjorde opp for det og skjøt ned et fly i 1994. I løpet av krigen tilegnet han seg blant annet Jernkorset, og jobbet også en periode som cancan-danser i Berlin. Blant dem han hadde kommando over var Charles Montgomery Burns og faren til Barney Gumble, og sammen «frigjorde» de store mengder tysk kunst.

Etter andre verdenskrig startet Abe en gård, men måtte gi opp geskjeften da kuene begynte å produsere sur melk (et resultat av at Homer hadde skremt dem). Etter dette jobbet han som sikkerhetsvakt ved en tranebær-silo.

Abe har hatt en rekke romantiske forbindelser. Under andre verdenskrig gjorde han en britisk kvinne ved navn Edwina gravid, men forlot henne på grunn av kulturforskjeller. Etter krigen giftet han seg med Mona, men forholdet gikk i oppløsning da Mona endte på flukt etter at hun og andre aksjonister ødela Mr. Burns' biologiske krigføringslaboratorium. I løpet av denne tiden hadde han imidlertid minst ett sidesprang med en kvinne i Shelbyville og sønnen Herb som resultat. I sine eldre år har han hatt forhold til med-beboer ved gamlehjemmet, Bea Simmons, en kvinne ved navn Zelda og Marges mor Jacqueline Bouvier. Han har også hatt en affære med verdens eldste kvinne.

Grampa Simpson sitter som regel på gamlehjemmet og kjeder seg, og får sjelden komme på besøk fordi Homer synes han er slitsom. Abe forteller gamle historier om og om igjen, han hører litt dårlig og ser litt dårlig og hukommelsen er ikke som den en gang var. Homer truer ofte med å plassere faren på et hjem, og blir minnet om at han har gjort det for flere år siden. Abe er kledd i rosa skjorte, lisseslips og grå bukser, og går mye i typiske «bestefar-tøfler». Han har en hes, rusten stemme og bruker små, runde briller.
Springfield

**Springfield** kan ha flere forskjellige betydninger:
* Springfield (Illinois)
* Springfield (Massachusetts)
* Springfield (Missouri)
* Springfield (Kentucky)
* Springfield (Ohio)
* Springfield (Vermont)
* Springfield (Skottland), landsby i Fife.
* Springfield (New Zealand)
* Springfield (Simpsons), den fiktive byen der TV-serien *[[The Simpsons]]* finner sted.
* Springfield Armory, amerikansk nasjonal våpenprodusent etablert i 1794.
* Springfield M1903, amerikanske rifle ifra 1903.
* Springfield Armory Inc, amerikansk våpenprodusent etablert i 1974.
Barney Gumble

**Barnard «Barney» Gumble** (stemme av Dan Castellaneta) er en tegnefilmfigur i  TV-serien The Simpsons. Han er Homers beste svirebror og beste venn. Han er også av samme årskull som Homer, og de kjenner hverandre fra skoledagene. Av Barneys familie har bare moren dukket opp i serien. Vi har også fått vite at faren Arnie Gumble er død, og at moren er norsk.

I skoletiden var Barney en god elev frem til Homer lurte ham til å ta sin første øl. Siden har han vært alkoholiker, selv om han var tørrlagt mellom sesong 11 og 15 av serien. Han bor i en enkel hybel i Springfield sentrum, ikke langt unna byens gamle fengsel, men hans andre, til tider første, hjem er Moe's Tavern. Et av hans mest markante kjennetegn er hyppige og kraftige rap. Når det ikke er alkohol tilgjengelig, kan Barney drikke nesten hva som helst, inkludert terpentin, lakk og bremseveske.

Barney er en av de hyppigst brukte figurene i The Simpsons ved siden av familien, og var med allerede i første episode. Han har havnet i slagsmål med både bokseren Joe Frazier og baseball-spilleren Wade Boggs, sistnevnte i forbindelse med en diskusjon om hvem som var Storbritannias beste statsminister gjennom tidene. Han kan kjøre helikopter, og har spilt inn en sang sammen med countryartisten Linda Ronstadt.

## Biografi
Barney Gumble er halvt norsk, siden hans mor er av norsk avstamning. Hans far døde 1974 i en paradeulykke sammen med Sheldon Skinner, Iggy Wiggum, Etch Westgrin og Griff McDonald. Alle disse hadde tjenestegjort under Abraham Simpson under andre verdenskrig. Som tenåring viste Barney stort potensial. Han var på vei til Harvard University, før Homer introduserte han for øl, like før han skulle ta opptaksprøven. Ifølge episoden "She Used to Be My Girl" begynte han å drikke etter at kjæresten hans fra High School, Chloe Talbot, forlot Springfield for å bli en suksessfull TV-reporter. 

Barney tjenestegjorde i den amerikanske marinereserve sammen med Homer, Moe og Apu med sin egen mor som en høytstående offiser.
Sørskogbygda

**Sørskogbygda** er en bygd i østre del av Elverum kommune, Innlandet fylke. Formen Sørskogbygda ble innført i talemålet av lærer Sigurd Nergaard på begynnelsen av 1900-tallet. Tidligere var uttaleformen Synnersko'bygda, og i skrift gjerne Søndre Skogbygd. Sørskogbygda regnes fra elva Horna og østover til Våler grense. Av eldre gårder kan nevnes Vestre Sætre (Hemmer-Sætre), Østre Sætre, Lia, Værlia, Svea, Lindberget, Borg, Kynnberget, Siljuberget og Flisberget. Sentrum i Sørskogbygda ligger ved Østre Sætre, der ligger Sørskogbygda kirke (tidligere Sætre kapell), dagligvarebutikk og grendehus (Sørskogbygda Samfunnshus). 

## Litteratur
*
Sundance filmfestival

**Sundance filmfestival** er en filmfestival i USA med fokus på uavhengig film, dvs. filmer produsert av andre enn de store studioene. Den er den største av sitt slag i USA, og den blir avholdt årlig i byene Park City, Salt Lake City og Odgen i Utah, samt på Sundance Ski Resort. Festivalen består av flere konkurransekategorier innen dramatiseringer og dokumentarer. I tillegg blir det vist filmer utenfor programmet.

## Historie
Festivalen startet i 1973 som Utah / US Film Festival, i et forsøk på å lokke filmskapere til staten Utah. Hovedfokuset for festivalen var å presentere en rekke retrospektive filmer, samt paneldebatter med filmskapere. En del av festivalen var også dedikert filmer laget utenfor studiosystemet, såkalte uavhengige filmer.

Opp gjennom årene var flere forhold med på å øke oppmerksomheten på festivalen. Det første var at skuespilleren Robert Redford, som selv bodde i Utah, ble involvert ved å bli festivalens første formann. Senere ble festivalen flyttet fra september til januar, etter råd fra regissør Sydney Pollack, siden man da kunne utnytte skisenteret på stedet i å tiltrekke seg oppmerksomhet fra Hollywood.

I 1985 ble driften av festivalen tatt over av Sundance Institute, en nullprofittorganisasjon som jobbet for å hjelpe uerfarne filmmakere, og i 1991 skiftet festivalen navn til det nåværende Sundance. Instituttet støtter filmskapere ved hjelp av paneldebatter og mulighet for å jobbe i workshops. 

Festivalen ble ikke sett på som en viktig festival før etter 1989. 1989 var året da Steven Soderbergh hadde premiere på sin *[[Sex, løgner og videotape]]*. Filmen ble veldig populær da den ble vist på festivalen, og distribusjonsrettighetene ble kjøpt av Miramax Films. Filmen, som hadde et budsjett på $1,2 millioner, endte med å spille inn nesten $25 millioner etter at Miramax presenterte den nasjonalt. Studioene begynte dermed å få øynene opp for festivalen som en måte å skaffe seg billige suksesser på, og interessen for festivalen økte. Ut over 90-tallet økte antall visninger, og publikumstallet steg. På denne tiden fikk regissørene Kevin Smith (*[[Clerks.]]*), Robert Rodriguez (*[[El Mariachi]]*), Quentin Tarantino (*[[De hensynsløse (1992)|De hensynsløse]]*) og Jim Jarmusch (*[[Dead Man]]*) sine gjennombrudd på festivalen.

I løpet av de siste ti årene har festivalen blitt utsatt for mange kommersielle fremstøt, ved at selskaper setter opp stands og lager happenings under festivalen. Festivalledelsen har oppfordret selskapene til heller å sponse dem, slik at de støtter formålet med festivalen. Festivalen har også blitt et «se og bli sett»-evenement, til forargelse fra de som er der for filmene, og tiltrekker seg årlig kjendiser som Ashton Kutcher, Demi Moore og Britney Spears.

Festivalen har fått sitt navn etter «The Sundance Kid», Robert Redfords rollefigur i filmen *[[Butch Cassidy and the Sundance Kid]]*.

## Eksterne lenker
* 
* The Sundance Institute
* Sundance – A Festival Virgin's Guide – ressurser og informasjon for publikum
Kristen (navn)

**Kristen** og **Christen** er norske og danske mannsnavn og er også engelske kvinnenavn. Navnene har opprinnelse i latinske *Christiānus* som betyr «tilhenger av Kristus».

## Utbredelse
*Christiernn* var et vanlig mannsnavn i Norge på 1500-tallet. Over 120 personer med navnet er nevnt i Norske Lensrekneskapsbøker 1548-1567.
*Kristen* var et populært mannsnavn på 1600-tallet. Formen *Christen* var populær på 1700- og begynnelsen av 1800-tallet.

*Kristen* er i dag brukt i flere land Norden, men er ikke blant de mest brukte navnene.

|}

*Kristen* er også brukt som kvinnenavn, og er et vanlig navn i Sør-Afrika.

|}

## Kjente personer med navnet
Personene i listen er ordnet kronologisk etter fødselsår.
* Peter Christen Asbjørnsen (1812–1885), forfatter og innsamler av folkeeventyr.
* Kristen Nygaard (1926–2002), matematiker, programmerer og tidligere leder av Nei til EU.
* Kristen Gislefoss (f 1956), meteorolog
* Christen Sveaas (f 1956), IT-investor og eier av Kistefos
* Kristen Skjeldal (f 1967), langrennsløper

## Se også
* Kristendom

## Referanser


## Eksterne lenker
*
Gabriel-Florent de Choiseul-Beaupré

**Gabriel-Florent de Choiseul-Beaupré** (født juni 1685 i Dinant, død 7. juli 1767 i Mende) var biskop av Saint-Papoul og Mende i Frankrike.
## Liv og virke
### Tidlig kirkelig virke
Han ble først kommendatorisk abbed av *Notre-Dame de Tironneau* (Cîteaux-retningen) i bispedømmet Le Mans den 23. desember 1706, sa å *Sainte-Colombre* (benediktinerne) i Sens den 31. mars 1714. Han var kongens kapellan til han ble bispeutnevnt.
### Biskop av Saint-Papoul
Den 16. mai 1716 ble han utnevnt til biskop av Saint-Papoul, bare 31 år gammel. Han ble bispeviet først to år senere, den 17. juli 1718.  Hovedkonsekrerende var biskop François Bouthillier de Chavigny, emeritet biskop av Troyes; medkonsekrerende var biskopene François de Valbelle de Tourves av Saint-Omer og Nicolas de Malezieu av Lavaur.

For Ludvig XV holdt han i Versailles en hilsningstale i spissen for de deputerte fra provinsene i Languedoc den 17. august 1722. Den påfølgende 25. oktober deltok han i kongens kroning. Han satt i presteskapets generalforsamling i 1723 i Paris, som representant for provinsene Toulouse og Albi.

### Biskop av Mende
17. oktober 1723 ble han biskop av Mende, og tok bispedømmet i besittelse 11. september 1724. 

I hans periode som biskop herjet Beistet i Gévaudan i hans område. Choiseul-Beaupré, som var en tilhenger av jansenismen, forfattet i 1764 et hyrdebrev om Beistet, sterkt preget av jansenistisk tenkning: Beistet var sendt av Gud på grunn av lokalbefolkningens synder, det hadde aldri kommet hvis den hadde levd rettferdig. Han minnet om historier fra Det gamle testamente der Gud sendte plager og villdyr, og spurte foreldre som hadde mistet barn til Beistet om de ikke fortjente det som en straff. Beistet ville bli drept når Guds nåde vendte tilbake.

Beistet (hvis det var et beist som stod bak, og det drepte var det rette) ble offisielt drept den 19. juni 1767. Biskop Choiseul-Beaupré døde atten dager senere, i en alder av 82 år, den 7. juli 1767.

## Episkopalgenealogi
Hans episkopalgenealogi er:
* Erkebiskop Filippo Archinto (1500-1558)
* *[[Pave Pius IV]]* (1499-1565) *bispeviet 1546
* Kardinal Giovanni Antonio Serbelloni (1519-1591) *1557
* Kardinal Carlo Borromeo (1538-1584) *1563
* Kardinal Gabriele Paleotti (1522-1597)
* Kardinal Ludovico de Torres (II) (1552-1609) *1588
* Kardinal Guido Bentivoglio d'Aragona (1579-1644 *1607
* Erkebiskop Claude de Rebé (1587-1659) *1622
* Erkebiskop Pierre de Marca (1594-1662) *1648
* Erkebiskop Jean de Montpezat de Carbon (1605-1685) *1658
* Biskop François Bouthillier de Chavigny (1642-1731) *1679
* Biskop *Gabriel-Florent de Choiseul-Beaupré* (1685-1767) *1718

## Referanser
Scáthach

**Scáthach** (irsk for *den skyggeaktige*) var en krigerprinesse fra underverden Skyggenes land som trente den irske helten Cúchulainn fra Ulster i krigskunsten i henhold til Ulster-syklusen i irsk mytologi.

## Bakgrunn
Mytene om Scáthach er fragmentariske og stundom selvmotsigende, men en av dem mener hun var datteren av kongen av Skytia. Aoife, en annen fryktet kvinnelig kriger var etter sigende hennes søster. En kilde mener hun er mor til to sønner ved Cet og Cuar med en mann som vi ikke kjenner navnet på. Hun trener sønnene innenfor et hemmelig barlintre. En annen myte forteller at hun var mor til tre unge kvinner ved navn Lasair, Inghean Bhuidhe og Latiaran med en mann som het Douglas. Han var kanskje også far til datteren Uathach som også er lærer ved morens krigerskole.

I henhold til myten levde Scáthach i enten Alba (det senere Skottland) eller kanskje Alpene. Noen tekster forbinder henne til øya Skye på Indre Hebridene i Skottland. I 1999 hadde et turistnettsted på øya et foto av noen ruiner fra en festning som ble beskrevet som Scathachs festning.

## Død
Scáthachs berømte elev var Cúchulainn som lærte sitt berømte kamphopp ved Scáthachs myndige ledelse og mottok det fantastiske spydet *Luin* eller *Gae Bolg* («mave-spydet») fra henne. Straks Gae-Bolg gled inn i kroppen på en fiende ville 30 mothakere åpne seg og slite maven i stykker på veg ut.

## Erotikk
Det er flere klare seksuelle assosiasjoner i mytene om Scáthach. Scáthach er den som innvier unge menn til krigskunsten, men er også den som gir dem «lårenes vennskap», det vil si at en eldre, mer moden kvinne innvier og rettleder de unge umodne menn i seksualitetens hemmeligheter. Hun innvigler også Cúchulainn tre ønsker ettersom hennes datter Uathach er blitt forelsket i ham og blir hans elskerinne mens han ble trent av moren. Det første ønsket er å bli trent som kriger, det andre er å gifte seg med hennes datter, og det tredje ønsket er å fortelle hans framtid. 

Når søsteren Aoife går i krig er Scáthach eller Uathach redd for ta Cúchulainn med seg i krigen i frykt for at Aoife vil drepe ham. Cúchulainn kjenner til Aoifes rykte som fryktesløs kriger og utfordrer henne til duell. Han har en fordel ettersom Scáthach har hvisket til ham om Aoifes eneste svakhet, hun verdsetter sin hest og stridsvogn høyest av alt. Duellen går som forventet til Aoifes fordel, men da distraherer Cúchulainn henne i et kritisk øyeblikk med å rope at stridsvognen er i vanskeligheter. Aoife vender hodet og da vinner Cúchulainn.

Etter at Cúchulainn har vunnet over Aoife på krigsmarken vinner han i tillegg hennes hjerte. Hun blir hans elskerinne og føder ham en sønn som kalles for Conlai. Sønnens skjebne er å bli drept av sin far.

## Eksterne lenker
* Scáthach – fighter and teacher of fighters
Independent Spirit Awards

**Independent Spirit Awards** ble dannet 1984 under navnet FINDIE (Friend of Independents) Awards. Prisen man fikk var en pyramide av pleksiglass med skolisser inne i, et symbol på den usikre økonomien det var å produsere uavhengig film. Prisen skiftet navn i 1986 for bedre å vise at man satt pris på de talentene som jobbet kreativt utenfor det lukrative studiomiljøet. The Independent Spirit Awards blir presenter av Film Independent, en nonprofittorganisasjon som jobber med uavhengig film og filmmakere. 

Utdelingen blir holdt på vårparten i California, og vises på TV i USA.

## Tidligere vinnere for beste film
*2006 – *[[Brokeback Mountain]]*
*2005 – *[[Sideways]]*
*2004 – *[[Lost in Translation]]*
*2003 – *[[Far from Heaven]]*
*2002 – *[[Memento]]*
*2001 – *[[Snikende tiger, skjult drage]]*
*2000 – *[[Election]]*
*1999 – *[[Gods and Monsters]]*
*1998 – *[[Apostelen (film)|Apostelen]]*
*1997 – *[[Fargo (film)|Fargo]]*
*1996 – *[[Adjø Las Vegas]]*
*1995 – *[[Pulp Fiction]]*
*1994 – *[[Short Cuts]]*
*1993 – *[[The Player]]*
*1992 – *[[Rambling Rose]]*
*1991 – *[[The Grifters - Fikserne]]*
*1990 – *[[Sex, løgner og videotape]]*
*1989 – *[[Du kan hvis du vil]]*
*1988 – *[[River's Edge]]*
*1987 – *[[Platoon]]*
*1986 – *[[Natt på Mannhattan]]*

## Eksterne lenker
* 
* Film Independent
6. serierunde i Tippeligaen 2006

**6. serierunde i Tippeligaen 2006** startet søndag 7. mai med fem kamper klokken 18:00 og én kamp 20:00. Runden avsluttet mandag 8. mai klokken 19:00 med Viking mot Molde.

## Fakta

 

## Referanser
Gjest Baardsen (film)

***Gjest Baardsen*** er en norsk spillefilm fra 1939 i regi av Tancred Ibsen. Alfred Maurstad spilte hovedrollen. Filmen er basert på Gjest Bårdsens liv, men består av både fiksjon og fakta.
Handlingen er hentet fra en folkebok utgitt av Holger Sinding i 1880.

Scener til filmen ble spilt inn på gardstunet på Fuhr i Luster, ved Turtagrø på Sognefjellet og på Videseter på Strynefjellet.

## Handling
Filmen foregår i en tid preget av hungersnød. Norge har vært i krig med England og Sverige og tidene er vanskelige. Gjest Baardsen har kommet i klammeri med loven, visstnok på grunn av en bagatell. Men Gjest bryter seg ut, i stedet er det lensmannen som blir låst fast med håndjern, mens Gjest flykter.

## Presseomtale
Aftenposten skrev «Møt mestertyven og folkehelten Gjest Baardsen – som stjeler fra de rike og gir til de fattige. Han lurer lensmann og fut opp i stry – og ingen fengsler eller lenker kan holde ham. Alfred Maurstad spiller folkehelten med en besettende friskfyraktighet, med kjempesleng og hardingfele og rømninger over fjord og fjell.»
Cinemateket i Oslo skrev «Få norske filmer er preget av en slik fengende fart, et slikt humoristisk tempo. Ibsens regi er sikker, og dramaturgien upåklagelig. Mest minneverdig er imidlertid skuespilleren som gir liv til Gjest Baardsen. Alfred Maurstad spiller her på hele sitt mangeslungne register, og leverer en av norsk filmhistories fremste rolletolkninger. Hans gjøglerier, imitasjonskunster og påfunn gjør Gjest Baardsen til den rene fryd, en opplevelse som ikke bare hører julen til, men som kan avnytes når som helst».

## Rolleliste
* Alfred Maurstad –  Gjest Baardsen
* Vibeke Falk –  Anna Reinche 
* Joachim Holst-Jensen –  Mons Peder Michelsen, arrestforvarer 
* Lauritz Falk –  Betjent 
* Jens Holstad –  Betjent 
* Karl Bergmann –  Reincke, tollbetjent 
* Sophus Dahl –  lensmann 
* Lars Tvinde –  lensmann 
* Sigurd Magnussøn –  lensmann 
* Henny Skjønberg –  Karen 
* Henrik Børseth –  en bonde 
* Edvard Drabløs –  en fisker 
* Martin Linge –  en fisker 
* Einar Tveito –  Mathias Strandvik 
* Ole Leikvang –  en bonde 
* Johs. Jensen –  Johannes, lensmannsbetjent 
* Victor Ivarson –  inspektøren 
* Johan Hauge –  dommeren 
* Hans Bille –  politimesteren 
* Thorleif *[[Fjellsangen]]* (Tekst: Holger Sinding, Melodi: Adolf Kristoffer Nielsen ) – fremført av Alfred Maurstad .
* *Svarterabben* (Tekst og melodi: Alfred Maurstad) – fremført av Alfred Maurstad.

Alfred Maustad med orkester under dirigent Adolf Kristoffer Nielsen spilte også inn disse to sangene i Oslo 20. februar 1940. De ble utgitt på 78-platen Telefunken T-8261, førstnevnte også på 78-platen Sonora 3748.

## Noter


## Eksterne lenker
*
Earl Woods

**Earl Woods** (1932–2006) var en amerikansk idrettsutøver, oberstløytnant i U.S. Army Special Forces under vietnamkrigen og far til golfstjernen Tiger Woods.

Woods var født og oppvokst i Manhattan i Kansas. Etter å ha blitt foreldreløs da han var 13 år gammel ble han oppdratt av sin søster. Han studerte ved Kansas State University med et stipend for å spille baseball, og ble den første farvede spilleren til å delta i serien Big Eight Conference, i 1951. Han ble tilbudt kontrakt for Kansas City Monarchs i negro-ligaene, men takket nei, graduerte fra universitetet i 1953 og begynte en karriere i hæren.

Woods fullførte to oppdragsperioder i vietnamkrigen, den siste som offiser i U.S. Army Special Forces. Mens han tjenestegjorde i Vietnam møtte han sin blivende hustru, Kultida Woods, som er av thailandsk, kinesisk og nederlandsk herkomst. Han ble også venn med den vietnamesiske obersten Vuong Dang (Tiger) Phong, og det var dette vennskapet som medførte at han gav sønnen sin kallenavnet «Tiger».

Woods pensjonerte seg fra militæret i 1974. Hans sønn Tiger Woods ble født 30. desember 1975, og innen han var tre år gammel ble han regnet som et vidunderbarn innen golf. Earl Woods publiserte mange av sine teknikker i oppfostringen av Tiger i to bøker: *Training a Tiger* og *Playing Through: Straight Talk on Hard Work, Big Dreams and Adventures with Tiger*. Han ble kritisert av noen for å legge for stort press på sønnen sin i tidlig alder.

Earl Woods National Youth Golf Academy ved Colbert Hills Golf Course i Kansas er oppkalt etter ham.

Woods døde av prostatakreft (som han opprinnelig ble diagnostisert med i 1998) i sitt hjem i California.

## Referanser


## Eksterne lenker
* Intervju med Earl Woods i ''Golf Digest'' 
* Earl Woods National Youth Golf Academy
* Tiger Woods' kunngjørelse om sin fars bortgang
* Associated Press artikkel om Woods' bortgang
425 f.Kr.

## Begivenheter
*Peloponneskrigen kjempes mellom det peloponnesiske forbundet og det athenske imperiet

## Dødsfall
* Herodot, grest (dorisk) historiker, f. 484 f.Kr.
Landkommune

En **landkommune** eller **herredskommune** var fra 1837 til 1992 en kommune som *ikke* hadde kjøpstadsrettigheter slik bykommunene hadde. Selve navnet *herredskommune* ble introdusert i 1863. Det meste av forskjellene mellom mellom by- og landkommuner ble avskaffet i 1950-åra, og de siste, mest formelle, forskjellene ble opphevet i kommuneloven av 25. september 1992. Senere har det ikke vært en formell juridisk forskjell mellom landkommuner og bykommuner.

En landkommune ble styrt av et kommunestyre (*herredsstyre*).

Lovverket satte strengere krav til en bykommune med hensyn til bl.a. skoletilbud. En bykommune kunne også stille strengere krav når det gjaldt bebyggelse, f.eks. innføring av murtvang. 

## Se også
* Herred
* Bystatus
## Referanser
Standfugl

En **standfugl** er en fugl som har tilhold i det tilnærmet samme området året rundt, uavhengig av hekketid og årstid. Mange standfugler gjør allikevel korte trekk, gjerne relatert til tilgangen på mat, redebygging, regntid og flom eller lignende. Det motsatte av en standfugl er en trekkfugl; fugler som hekker på høye breddegrader (altså nærmere polene) og overvintrer på lave (altså nærmere ekvator).

Eksempler på norske standfugler er blåmeis, kjøttmeis, flaggspett, kattugle, skjære og stokkand. 

## Dagflyttere
Noen standfugler, som kråke og kaie, er **dagflyttere** (også kalt *dagtrekkere*), som drar på korte dagtrekk, ofte relatert til tilgangen på mat. Dette er typisk sosiale fugler som overnatter i samlet flokk.

## Sesongflyttere
Mange standfugler er **sesongflyttere** (også kalt *sesongtrekkere*) som gjør korte sesongmessige forflytninger, som regel relatert til tilgangen på mat, flomutsatt redebygging, regntid og lignende. Et eksempel er krontraner (*Balearica*).
Mende bispedømme

**Mende bispedømme** er et katolsk bispedømme i Frankrike. Det ble opprettet i det 3. århundre. 

Fra 1096 til revolusjonen i 1789 hadde biskopen av Mende verdslig makt som greve i området Gévaudan. 

## Biskoper

## Eksterne lenker
*
Ringvollklinikken

**Ringvoll Klinikken** er et privat behandlingssenter med hovedavdeling på tettstedet Ringvoll i Indre Østfold kommune i Østfold, samt en avdeling i Pilestredet Park i Oslo.

## Eksterne lenker
* Ringvoll Klinikken
Adgangskort

**Adgangskort** et kort som gir innehaveren tilgang til bestemte områder, bygninger eller fasiliteter (adgangskontroll).

Det fungerer ofte som en nøkkel og er vanlig innenfor kontorbygg, skoler, sykehus, treningssentre og andre steder med begrenset tilgang. Kortet kan være fysisk, vanligvis i plast, og inneholde en chip, magnetstripe eller QR-kode. I mange tilfeller brukes også digitale kort via en applikasjon på mobiltelefonen.

## Referanser


## Se også
*Kortholder
Blodåre

**Blodårene** er del av sirkulasjonssystemet, og har som oppgave å være en transportåre for blod i en organisme. Arterier er blodårer som transporterer blod fra hjertet til kroppen, mens vener er blodårer som transporterer blod fra kroppen til hjertet.

## Typer
Blodårer finnes i forskjellige størrelser og konfigurasjoner:
*Arterier
**Aorta (hovedpulsåren, kroppens største arterie, som transporterer blod vekk fra hjertet)
**Avgreninger fra aorta, som f.eks. arteria carotis communis, arteria subclavia, truncus coeliacus, arteriae mesentericae, arteria renalis og arteria iliaca communis.
*Arterioler
*Kapillarer (kroppens minste blodårer)
*Venyler
*Vener
**Store samle-vener, som f.eks. vena subclavia, vena jugularis, vena renalis og vena iliaca.
**Venae cavae (kroppens to største vener, hulvenene, som leder blodet tilbake til hjertet)

Blodårene benevnes som *arterielle* eller *venøse*, avhengig av om strømretningen i blodåren er i retning fra eller til hjertet. Begrepet «arterielt blod» henspiller allikevel på blod som er mettet med oksygen, selv om arteria pulmonalis frakter «venøst blod» og blodet i vena pulmonalis er rikt på oksygen.

## Anatomi
Alle blodårer har den samme histologiske struktur. Bekledning av den indre overflate er av endotel, utenfor dette finner man subendotelielt bindevev. Deretter følger et lag med muskelvev av typen glatt muskulatur, som er velutviklet i arterier. Ytterst finner man et nytt lag med bindevev, som kalles adventitia, som bl.a. inneholder nerver som forsyner muskulaturen i karveggen, samt små kapillarer (i større arterier) som sørger for blodforsyning til selve karveggen.

Kapillærer består av ikke stort mer enn et lag endotel og enkelte ganger litt bindevev.

I anatomi, er begrepet som brukes når en blodåret flyter sammen med en annen for å danne en region med diffus blodforsyning, kjent som en anastomose. Dette er viktig i forskjellige områder av en organisme, ettersom blokkering av en blodåre kan kompenseres ved at de andre blodårene i anastomosen kan besørge blodforsyning til det angjeldende organ/vev.

## Fysiologi
Vaskulitt er en inflammasjon i åreveggen, som kan skyldes f.eks. autoimmun sykdom eller infeksjon.

## Se også
*Karkirurgi
*Anastomose
Utne

**Utne** er en bygd i Ullensvang kommune i Hardanger. Utne ligger nord på Folgefonnhalvøya, på sørsiden av Utnefjorden, vest for innløpet til Sørfjorden. Den var 1913–1964 del av den daværende kommunen Kinsarvik.

Utne er trafikknutepunkt mellom Bergen og Oslo når man velger å reise over Haukeli. Hver sommer frakter fergen mellom Utne og Kvanndal mange tusen turister som velger veien gjennom Hardanger.

På Utne ligger Utne kirke, som ble bygget i 1895. På Utne ligger et av Norges eldste hotell, Utne Hotell, som fikk bevilling i 1722 som det første i Hardanger. Hardanger Folkemuseum ligger 200 meter fra fergekaien. Kinsarvik sparebank ble stiftet her i 1846. Hovedkontoret til Sparebanken Hardanger lå på Utne.

1 km fra Utne i retning av Jondal ligger Norges største fruktlager, hvor moreller, plommer, epler og pærer fra distriktet blir sortert og pakket. Her ble Hardanger jordbruks- og fruktdyrkingsskule opprettet i 1918.

Riksvei 550 går forbi Utne til Odda og Jondal.

## Bildegalleri

File:Utne 1933 Wilse.jpeg|Utne, 1933
File:Utne Hotell.JPG | Utne Hotel, 2009 
File:Utne hus og kyrkje.jpg | Utne sentrum, 2009 


## Referanser
Svarthus

**Svarthus** (engelsk: *blackhouse*) er en tradisjonell hustype som var svært vanlig i Skottland på Hebridene og Highlands, foruten også på Irland.

Husene ble vanligvis bygget med doble vegger av steingjerder som ble pakket med jord og mose. Taket var bygd av tre og dekket med torv, men stråtak av halm ble også stundom brukt. Gulvet var vanligvis enten trampet jordgulv eller steinheller. Midten av huset var forbeholdt ildstedet. Det var derimot ingen form for pipe som røyken kunne slipp ut av, men isteden trakk den seg gjennom taket. 

Det er mulig at navnet er en beskrivelse av at husene ikke hadde vinduer og det var ganske røykfylt og mørkt innenfor.

Svarthusene ble også brukt som ly for buskapen sammen med menneskene. Folk levde i den ene enden og dyrene i den andre enden med en skillevegg i mellom. Svarthusene lignet en god del på de norrøne langhusene, bortsett fra at de var stort sett mindre og manglet pipe.

Moderne hus ble introdusert på slutten av 1800-tallet, spesielt for å skille dyrene fra menneskene. De nye bygningene ble kjent som «hvithus» (*whitehouse*) og erstattet ganske hurtig de gamle svarthusene, men i 1960 var det fortsatt ni svarthus i bruk i landsbyen Arnol på Hebridene. En gruppe hus på Hebridene som nå er blitt restaurert som svarthus landsbyen Gearrannan, ble forlatt så sent som i 1974.

## Eksterne lenker
* Lewis Black House Museum
Selfoss (andre betydninger)

**Selfoss** kan være:

* Selfoss, et tettsted på Island
* Selfoss (foss), en foss i Jökulsá á Fjöllum på Island
Kortleser

En **kortleser** er en elektronisk enhet som leser «kort», f.eks. minnekort og smartkort med magnetstripe, integrert mikroprosessor eller andre lagringsmedier. 

Kortlesere kan deles inn i forskjellige kategorier:
* Smartkortlesere
* Magnetstripelesere
* Berøringsfrie lesere (Prox, MiFare)
* RFID-lesere (for avlesning over maksimum 100 m)

Kortlesere brukes også for automatisk identifisering av person i kombinasjon med adgangskort. Til adgangskontroll eller ved betalingstransaksjoner kan kortleseren ha et tastatur for inntasting av PIN. Det finnes også kortlesere som sammenlikner biometriske data med informasjon lagret på kortet.

## Referanser




## Eksterne lenker
*
Blönduós

**Blönduós** er en by og en tidligere kommune i regionen Norðurland vestra på Island. Per 2022 hadde den 928 innbyggere. Blönduós ligger ved munningen av breelva Blanda, drøyt 240 kilometer fra hovedstaden Reykjavík. Byen har nordiske vennskapsbyer Moss, Karlstad, Horsens og Nokia.

I 2022 ble kommunen slått sammen med Húnavatnshreppur til den nye kommunen Húnabyggð.

## Referanser




## Eksterne lenker
*
Selfoss (foss)

**Selfoss** er en 10 meter høy foss i elven Jökulsá á Fjöllum. Lenger ned i elven ligger Dettifoss og Hafragilsfoss. Selfoss er fredet, sammen med naturparken i Jökulsárgljúfur.

## Eksterne lenker
*
Vines

**Vines** er et sted i Ullensvang kommune i Vestland. Vines ligger på Folgefonnhalvøya mellom Utne og Jondal. Det blir regnet som en av mange fruktbygder i Hardanger.

Vines fikk postkontor i 1881, men først i 1887 fikk Vines postkontor datostempel, to-rings av vanlig type. Postens rasjonalisering førte til at Vines postkontor ble nedlagt i 1974. Tidligere var der også anløp for dampskip. 

**Vines skule** var en barneskole i Ullensvang herad. Skolebygget ligger i grenda Vines ved Indre Samlafjorden, omkring 7 km fra Utne, og var barneskole for ungene i området fra grensa mot Jondal til og med Utne, det vil si alle som hadde Utne til postadresse. Skolen hadde elever fra 1. til 7. klassetrinn, og hadde 29 elever i 2008. Etter 7. klasse fortsatte elevene skolegangen sin på Hauso skule på Hauso ved Sørfjorden.

Vines ligger ved fylkesvei 550.

## Eksterne lenker
*  Vines skule
Helene Bøksle

**Helene Margrete Bøksle** (født 1981) er en norsk sanger og skuespiller. 

Hun skriver det meste av materialet sitt selv, i en blandingsjanger mellom folkemusikk, pop og folkrock. Hun fikk sitt gjennombrudd i 2009 med juleplata *Det hev ei rose sprunge* som solgte til platinaplate. Hun har også ved flere anledninger sunget sammen med Bjørn Eidsvåg, David Urwitz, Kurt Nilsen, Secret Garden og Vamp.

Bøksle er datter av Ivar Bøksle (1947–2025) og vokste opp på Frydnes innerst i Harkmarkfjorden utenfor Mandal. Hun er utdannet ved Nordisk Institutt for Scene og Studio.

## Musikkarriere
Som 13-åring sang Bøksle under utdelingen av Nobels fredspris. Høsten 2003 deltok hun i talentkonkurransen Kjempesjansen på NRK sammen med Hannah Wilder på hardingfele. Hun stilte med låten «Heiemo og nykkjen». Hun kom til finalen, hvor hun framførte den tyske folketonen og julesalmen «Det hev ei rose sprunge», og endte på fjerdeplass. Julen 2003 opptrådte hun på Frelsesarmeens julekonsert med «Det hev ei rose sprunge».

I september 2004 satte Bøksle opp musikkforestillingen *Elverhøy* i Ravnedalen i Kristiansand. Hun ga ut debutplata *Elverhøy* i 2006 som ble nominert til Spellemannsprisen.

Sammen med Forsvarets Stabsmusikkorps opptrådte Bøksle i forestillingene under Norsk Militær Tattoo i mai 2008.

Bøksle har levert vokal til temamusikken til videospillet *[[Age of Conan: Hyborian Adventures]]* i 2009. Denne musikken mottok en rekke priser, blant annet Hollywood Music Awards for beste spill-musikk. Samme år opptrådte hun også på Spellemannprisen 2009.

I 2010 turnerte Bøksle i Kina med musikerne Markus Lillehaug Johnsen og Stein Inge Brækhus i regi av Rikskonsertene med 17 konserter på to uker. Lille julaften og 2. juledag 2010 hadde Bøksle en konsert med Kringkastingsorkestret på NRK1.

I 2011 deltok Bøksle i Melodi Grand Prix 2011 med melodien «Vardlokk». I den første delfinalen på Ørlandet 15. januar gikk hun direkte videre til finalen i Oslo Spektrum. I 2013 kom soloalbumet *Svalbard*.

## Diskografi
* 2006: *[[Elverhøy (album)|Elverhøy]]* 
* 2008: *[[Age of Conan: Hyborian Adventures (album)|Age of Conan: Hyborian Adventures]]* (spillmusikk) 
* 2009: *[[Morild (album)|Morild]]*  
* 2009: *[[Det hev ei rose sprunge (album)|Det hev ei rose sprunge]]* (juleplate)
* 2010: *[[Det hev ei rose sprunge (album)|Det hev ei rose sprunge]]* (2010-versjon med to nye innspillinger)
* 2010: Kurt Nilsen – *[[Have Yourself a Merry Little Christmas (album)|Have Yourself a Merry Little Christmas]]* («Gje meg handa»)
* 2013: *[[Svalbard (album)|Svalbard]]*
* 2014: *[[Godnatt, min skatt (album)|Godnatt, min skatt]]*
* 2014: *Stormy Nights* (Single)

## Roller
* *[[Kaptein Sabeltann og skatten i Kjuttaviga]]* – Sunniva (1998 og 1999)
* *[[Vildanden]]* – Hedvig
* *[[Nattergalen]]* – Hovedrolle (2006)

## Referanser


## Eksterne lenker
* 
* 
* 
* Helene Bøksle på Facebook